pe care o înveți totdeauna prea târziu... Da, femeia mea, care m’a iubit, care își făcuse din mine un ideal, m’a înșelat cu un actor dintr’o trupă de provincie... Un actor, o maimuță, domnilor, urît, hidos... De-ar fi fost, cel puțin, o celebritate !... Aș fi înțeles, atunci, patima nevestei mele; dar să te lași a fi posedată de un urangutan ... sapristi!... Necunoscutul fu scuturat de un râs nervos ; apoi se sculă: — Am iertat-o, cum se iartă un nebun, un copil, dar n’am mai putut împărți acelaș căpătâiu împreună... Un vechiu prieten îmi spunea într’o zi: amorul începe iubind o femeie și sfârșește urîndu-le pe toate. Bună ziua, domnilor.